АҞӘА, ԥхынҷкәын 23 – Sputnik, Асмаҭ Ҵәыџьԥҳа. Ареспублика асанитартә ҳақьым хада Лиудмила Скорик илҳәеит COVID-19 чымазара еиҳа аҽанышьҭнакаауа ажьырныҳәа 5 рышьҭахь акәхоит ҳәа аҳәынҭқарратә бызшәа аҿиареи, аҵареи, аҭҵаарадырреи, акультуреи, аҭоурых доуҳатә ҭынха ахьчареи рзы Акомиссиа аилатәараҿы.
"Ачымазара ацәқәырԥа ҳаракхоит ауаа Ашықәс ҿыц ахьазгәарҭо, иахьеиҭанеиааиуа азы. Иҟалоит акарантин наӡа, ауаа аҩны итәар акәхоит", - лҳәеит лара.
Лиудмила Скорик иазгәалҭеит ачымазара алаҟәра иалагоит ҳәа шаҳзымҳәо иара аҩаӡараӡахь имнеикәа. Скорик ишылҳәо ала 15-ҩык Гәдоуҭатәи агоспиталь ахь ишьҭуп ԥхынҷкәын 22 рзы.
Аҳақьым лгәаанагарала аҭагылазаашьа аиҭакреи астатистика аларҟәреи алшоит ауаа аԥкырақәа ирықәныҟәо иалагар.
Аепидемиа иалагеижьҭеи Аԥсны акоронавирус зцәа иаланы иаадырԥшыз ауаа рхыԥхьаӡара 8011-ҩык ыҟоуп. Урҭ рахьтә ргәы бзиахеит 6173-ҩык, рыԥсҭазаара иалҵит 102-ҩык.
Аԥсны ахада Аслан Бжьаниа абҵара 24 рзы аусдҵа инапы аҵеиҩит. Уи инақәыршәаны аԥкыратә уснагӡатәқәа 2021 шықәса ажьырныҳәа 12 рҟынӡа ирнахахоит.